CELEX: 52014PC0539
Language: mt
Date: 2014-09-01 00:00:00
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fil-Kumitat dwar l-Akkwist Pubbliku mill-Gvern dwar l-irtirar tal-oġġezzjonijiet tal-Unjoni għat-tneħħija mill-elenkar ta' tliet entitajiet mill-Anness 3 tal-Ġappun fl-Appendiċi I tal-Ftehim dwar l-Akkwisti Pubbliċi

|
			
		
		
		52014PC0539
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed mill-Unjoni Ewropea fil-Kumitat dwar l-Akkwist Pubbliku mill-Gvern dwar l-irtirar tal-oġġezzjonijiet tal-Unjoni għat-tneħħija mill-elenkar ta' tliet entitajiet mill-Anness 3 tal-Ġappun fl-Appendiċi I tal-Ftehim dwar l-Akkwisti Pubbliċi /* COM/2014/0539 final - 2014/0249 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Fl-2001 il-Ġappun nnotifika
lis-Segretarjat tal-GPA l-intenzjoni tiegħu li jirtira mill-kamp ta'
applikazzjoni tal-Ftehim dwar l-Akkwisti Pubbliċi (GPA) tad-WTO lit-tliet
kumpaniji tal-Japanese Railway (JR) ta' Honshu, jiġifieri l-East Japan
Railway Company, is-Central Japan Railway Company u l-West Japan Railway
Company, li huma kumpaniji ferrovjarji li qabel il-gvern Ġappuniż
kien proprjetarju tagħhom b'maġġoranza. 
F’dak iż-żmien l-UE u Partijiet oħra
ppreżentataw oġġezzjonijiet għat-tneħħija
mill-elenkar ta' dawn il-kumpaniji, li ġew irtirati bejn l-2002 u l-2006.
Saru diversi konsultazzjonijiet bejn l-UE u
l-Ġappun, madankollu kien fadal tħassib min-naħa tal-UE, filwaqt
li l-partijiet l-oħra tal-GPA irtiraw l-oġġezzjonijiet
tagħhom. Meta jittieħed kont ta' din is-sitwazzjoni, l-Anness 3
tal-iskeda tal-Ġappun skont il-GPA rivedut ma jelenkax it-tliet kumpaniji,
iżda jinkludi nota li tispeċifika li l-kumpaniji madankollu se
jibqgħu meqjusin inklużi sakemm l-UE tirtira l-oġġezzjoni
kontra t-tneħħija mill-elenkar ta’ dawn il-kumpaniji. 
Matul l-eżerċizzju dwar il-kamp ta'
applikazzjoni tal-Ftehim ta’ Kummerċ Ħieles bejn l-UE u
l-Ġappun, l-UE esprimiet ir-rieda tagħha li tneħħi
l-oġġezzjoni għat-tneħħija mill-elenkar tat-tliet
kumpanniji Ġappuniżi, fil-kuntest tan-negozjati tal-FTA dwar
l-akkwist pubbliku mill-gvern. Dan kien l-approċċ adottat
mill-Kunsill fil-Pjan Direzzjonali dwar il-Ferroviji u t-Trasport Urban li huwa
approva flimkien mad-direttivi ta’ negozjar. 
Abbażi tal-iżvilupp pożittiv
tan-negozjati tal-FTA dwar l-akkwist ferrovjarju, b’mod partikulari l-konferma
mill-Ġappun li għandu l-intenzjoni li jirrevedi b’mod sinifikanti
l-kundizzjonijiet tal-applikazzjoni tar-riżerva tal-GPA tiegħu
għall-ferroviji (“il-Klawsola dwar s-Sikurezza Operazzjonali” kif
stipulata fin-Nota 4 tal-Anness 2 u n-Nota 3 (a)
tal-Anness 3 tal-Ġappun) u li jippromwovi prattiki ta’ akkwist
trasparenti u mhux diskriminatorji mit-tliet kumpaniji tal-JR ta' Honshu,
l-Unjoni Ewropea tista’ tirtira l-oġġezzjonijiet tagħha
għat-tneħħija mill-elenkar ta’ dawn il-kumpanniji mill-kamp ta'
applikazzjoni tal-GPA tal-Ġappun.
2.           L-ELEMENTI LEGALI
TAL-PROPOSTA
Kemm il-GPA[1]
tal-1994 kif ukoll dak rivedut jistabbilixxu l-proċeduri ssimplifikati
għat-teħid tad-deċiżjonijiet biex jiġu mmodifikati
l-listi tal-entitajiet ta’ kull parti kontraenti (“t-tneħħija
mill-elenkar”). Dawn il-modifiki jseħħu permezz tal-Kumitat tal-GPA,
bħala l-korp responsabbli mill-operat tal-GPA. Meta fil-Kumitat tal-GPA ma
titressaq l-ebda oġġezzjoni għall-modifika proposta, il-bidliet
fl-iskedi tal-Partijiet tal-GPA jiġu aċċettati.  Din
id-deċiżjoni jkollha effetti legali għall-Partijiet tal-GPA
kkonċernati minħabba li tbiddel id-drittijiet u l-obbligi
tal-partijiet stabbiliti skont il-Ftehim.   
Fil-każ tat-tneħħija mill-elenkar tat-tliet kumpaniji
ferrovjarji propost mill-Ġappun, il-Partijiet Kontraenti kollha
aċċettaw il-modifika billi astjenew milli jikkomunikaw
oġġezzjonijiet lill-Kumitat, bl-eċċezzjoni ta’ żewġ
partijiet tal-GPA oħra, li sussegwentement irtiraw
l-oġġezzjonijiet tagħhom permezz ta’ notifiki.
Għaldaqstant, il-partijiet kontraenti kollha, ħlief l-UE,
ħadu pożizzjoni pożittiva fil-kuntest tal-Kumitat tal-GPA (jew
billi astjenew milli jifformulaw oġġezzjonijiet jew billi
neħħew l-oġġezzjonijiet). Dan ifisser
l-aċċettazzjoni tal-modifika proposta mill-Ġappun. Madankollu,
ġaladarba l-UE żammet l-oġġezzjoni tagħha, ma jistax
jingħad li l-Kumitat nnifsu aċċetta l-modifika. Biex dan
iseħħ, l-UE trid tieħu pożizzjoni pożittiva
fil-kuntest tal-Kumitat tal-GPA, ladarba l-partijiet kontraenti l-oħra
diġà għamlu dan.
Il-GPA rivedut jinkludi dispożizzjoni tranżitorja sabiex
tiġi indirizzata s-sitwazzjoni fil-Kumitat tal-GPA. Din hija n-Nota 5
tal-Anness 3 tal-skeda tal-Ġappun fl-Appendiċi I tal-GPA.
Bis-saħħa ta' din in-nota, it-tliet kumpaniji ferrovjarji jiġu
meqjusa inklużi provviżorjament bħala entitajiet koperti
mill-GPA. Madankollu, in-nota ma tibqax fis-seħħ meta l-UE
tinnotifika lill-kumitat tal-GPA li hija tirtira l-oġġezzjoni
tagħha. Għalhekk hemm tkomplija bejn l-avvenimenti tal-Kumitat
tal-GPA qabel mal-GPA rivedut daħal fis-seħħ u wara li
daħal fis-seħħ. Barra minn hekk, in-nuqqas ta' oġġezzjoni
minn partijiet kontraenti oħra ġiet ikkonfermata meta l-pakkett
tal-GPA rivedut ġie aċċettat skont kif kien adottah il-Kumitat
tal-GPA.
Il-possibilità ta' notifika lill-Kumitat tal-GPA sabiex jiġu
rtirati l-oġġezzjonijiet għandha għalhekk titqies
bħala bidla tal-pożizzjoni tal-UE (li sa issa oġġezzjonat
għal modifika tal-Ġappun) fil-Kumitat tal-GPA. In-notifika tal-UE
tikkostitwixxi l-aħħar rekwiżit sabiex tintemm il-proċedura
tal-Kumitat tal-GPA bl-aċċettazzjoni kollettiva tal-modifika
tal-Ġappun, li jkollha effetti ġuridiċi fuq il-partijiet
kontraenti tal-GPA kollha, mhux biss fuq l-UE. 
Ladarba tidħol in-notifika tal-UE, il-kwistjoni tkun fuq
l-aġenda tal-laqgħa tal-Kumitat tal-GPA. F’din il-laqgħa,
il-kumitat tal-GPA ikun mistenni li jieħu azzjoni dwar il-kwistjoni biex
juri li abbażi tal-bidla fil-pożizzjoni tal-UE rigward il-kumpaniji
ferrovjarji, in-Nota 5 tal-Anness 3 tal-iskeda tal-Ġappun ma
tibqax fis-seħħ, u li jiddikjara t-tmiem tal-“proċedura
tat-tneħħija mill-elenkar”. Aktar tard, il-Kumitat għandu
jirċievi kopja awtentika ċċertifikata tal-Anness 3
tal-iskeda tal-Ġappun mis-Segretarjat tal-GPA, li tkun tirrifletti
s-sitwazzjoni l-ġdida.
L-Artikolu 218(9) tat-Trattat dwar il-funzjonament tal-Unjoni
Ewropea (TFUE) jistipula li meta deċiżjoni li għandha effett
legali teħtieġ li tittieħed f’korp imwaqqaf minn ftehim
internazzjonali, il-Kunsill, fuq proposta tal-Kummissjoni, għandu jadotta
d-Deċiżjoni li tistabbilixxi l-pożizzjoni li għandha
tiġi adottata f’isem l-Unjoni. Abbażi ta’ dan ta’ hawn fuq,
it-tneħħija tal-oġġezzjonijiet tal-Unjoni
għall-irtirar tat-tliet entitajiet mill-Anness 3 tal-Ġappun
fl-Appendiċi I tal-Ftehim dwar l-Akkwisti Pubbliċi taqa’
taħt din id-dispożizzjoni billi d-deċiżjoni tittieħed
f’korp imwaqqaf minn ftehim internazzjonali li jaffettwa d-drittijiet u
l-obbligi tal-UE.
2014/0249 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tittieħed mill-Unjoni Ewropea fil-Kumitat dwar l-Akkwist
Pubbliku mill-Gvern dwar l-irtirar tal-oġġezzjonijiet tal-Unjoni
għat-tneħħija mill-elenkar ta' tliet entitajiet mill-Anness 3
tal-Ġappun fl-Appendiċi I tal-Ftehim dwar l-Akkwisti
Pubbliċi
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-ewwel subparagrafu
tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fid-29 ta’ Awwissu 2001,
in-notifika tal-Ġappun marbuta mal-irtirar ta’ East Japan Railway Company,
Central Japan Railway Company u West Japan Railway Company mill-Anness 3
tal-Appendiċi I tal-Ġappun, ġiet iċċirkolata
lill-Partijiet tal-GPA skont l-Artikolu XXIV:6(b) tal-Ftehim dwar
l-Akkwisti Pubbliċi mill-Gvern tal-1994 (“il-GPA”).
(2)       Fl-1 ta’ Ottubru 2001,
minħabba t-tħassib tal-bidu, l-Unjoni Ewropea oġġezzjonat
skont l-Artikolu XXIV:6(b) tal-GPA tal-1994 għall-modifiki proposti
kif innotifikati mill-Ġappun sabiex teżamina bir-reqqa
r-raġunijiet għat-tneħħija mill-elenkar intenzjonata ta’
dawn l-entitajiet.
(3)       Minkejja d-diversi
konsultazzjonijiet li saru bejn l-Unjoni u l-Ġappun, l-Unjoni ma rtiratx
l-oġġezzjonijiet tagħha, b'kuntrast mal-partijiet l-oħra
kollha li oġġezzjonaw.
(4)       Matul ir-reviżjoni
tal-GPA tal-1994, ittieħed kont ta’ din is-sitwazzjoni. Il-Ġappun ma
elenkax it-tliet kumpaniji kkonċernati fl-Anness 3 tiegħu,
iżda inkluda nota li tispeċifika li l-kumpaniji għandhom
jitqiesu inklużi fl-Anness 3 tiegħu dejjem jekk l-Unjoni Ewropea ma
tirtirax l-oġġezzjoni tagħha kontra t-tneħħija
mill-elenkar ta’ dawn il-kumpaniji.
(5)       Fil-qafas
tal-eżerċizzju dwar il-kamp ta' applikazzjoni tal-Ftehim ta’
Kummerċ Ħieles bejn l-UE u l-Ġappun, u f’konformità
mal-approċċ adottat mill-Kunsill rigward il-Pjan Direzzjonali dwar
il-Ferroviji u t-Trasport Urban, u bla ebda ħsara għal kull
valutazzjoni dwar il-livell ta’ kompetizzjoni fis-suq ferrovjarju
Ġappuniż, l-Unjoni esprimiet li kienet lesta li tirtira
l-oġġezzjoni għat-tneħħija mill-elenkar tat-tliet
kumpaniji Ġappuniżi, skont in-negozjati tal-FTA dwar l-akkwist
pubbliku mill-gvern.
(6)       Ladarba l-Ġappun
ikkonferma li għandu l-intenzjoni li jirrevedi b’mod sinifikanti
l-kundizzjonijiet għall-applikazzjoni tal-klawsola dwar is-sikurezza
operazzjonali kif stipulata fin-nota 4 tal-Anness 2 u
n-nota 3(a) tal-Anness 3 fl-iskeda tal-Ġappun
fl-Appendiċi I tal-GPA, u li jippromwovi prattiki ta’ akkwist
trasparenti u mhux diskriminatorji mit-tliet kumpaniji ferrovjarji, l-Unjoni
Ewropea għandha tirtira l-oġġezzjonijiet tagħha għat-tneħħija
mill-elenkar ta’ dawn il-kumpanniji.
(7)       L-irtirar
tal-oġġezzjonijiet għandu jkun bla ħsara
għall-pożizzjoni tal-Unjoni fil-Kumitat tal-GPA dwar
id-deċiżjoni fuq il-kriterji indikattivi li juru effettivament
l-eliminazzjoni tal-kontroll jew tal-influwenza tal-gvern fuq l-akkwist kopert
ta' entità, skont l-Artikolu XIX (8) tal-GPA rivedut, b’mod partikolari
jekk il-kontroll jew l-influwenza tal-gvern ikunu effettivament eliminati meta
l-entitajiet ikkonċernati mhumiex joperaw f’ambjent kompetittiv.
(8)       Huwa xieraq, għalhekk,
li tiġi stabbilita l-pożizzjoni li għandha tittieħed
mill-Unjoni fil-Kumitat dwar l-Akkwist Pubbliku mill-Gvern fir-rigward
tal-irtirar tal-oġġezzjonijiet,
ADOTTA DIN ID-DEĊIŻJONI: 
Artikolu 1
Il-pożizzjoni li għandha
tittieħed mill-Unjoni Ewropea fil-Kumitat dwar l-Akkwist Pubbliku
tal-Organizzazzjoni Dinjija tal-Kummerċ hija li l-Unjoni Ewropea tirrevoka
l-oġġezzjonijiet kontra l-irtirar ta’ East Japan Railway Company,
Central Japan Railway Company u West Japan Railway Company mill-Anness 3
tal-Ġappun fl-Appendiċi I tal-Ftehim dwar l-Akkwisti
Pubbliċi.
Artikolu 2
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               2014/115/EU: Id-Deċiżjoni tal-Kunsill
tat-2 ta’ Diċembru 2013 dwar il-konklużjoni
tal-Protokoll li jemenda l-Ftehim dwar l-Akkwisti Pubbliċi mill-Gvern,
ĠU L 68, 7.3.2014, p. 1–1.